b"\n_START_ARTICLE_\nRichtersveldas\n_START_PARAGRAPH_\nRichtersveldas (afr. Richtersveld)\xc2\xa0\xe2\x80\x93 kalnuota dykuma \xc5\xa0iaur\xc4\x97s Kapo provincijoje (PAR), kurioje yra daug tarpekli\xc5\xb3, kaln\xc5\xb3 ir stulbinan\xc4\x8di\xc5\xb3 kra\xc5\xa1tovaizd\xc5\xbei\xc5\xb3\xc2\xa0\xe2\x80\x93 nuo plok\xc5\xa1\xc4\x8di\xc5\xb3 sm\xc4\x97lio lygum\xc5\xb3 iki a\xc5\xa1triauoli\xc5\xb3 vulkanini\xc5\xb3 kaln\xc5\xb3. Nuo Namibijos Richtersveld\xc4\x85 skiria Oran\xc5\xbein\xc4\x97 up\xc4\x97. Richtersveldas yra dalis \xc5\xa1iaurinio Namakvalando (afr. Namakwaland).\n_START_SECTION_\nNacionalinis parkas ir Pasaulio paveldo vietov\xc4\x97\n_START_PARAGRAPH_\nDykumoje yra Richtersveldo nacionalinis parkas, kurio teritorijos auk\xc5\xa1tis kinta nuo 60\xc2\xa0m vir\xc5\xa1 j\xc5\xabros lygio (\xc5\xa1iaurin\xc4\x97je dalyje, prie Oran\xc5\xbein\xc4\x97s up\xc4\x97s) iki 1377\xc2\xa0m Korneliberge (angl. Cornellberg) pietuose. Nacionalinis parkas buvo \xc4\xafkurtas 1991\xc2\xa0m., po 18 met\xc5\xb3 trukusi\xc5\xb3 deryb\xc5\xb3 su vietiniais gyventojais nama, kurie ir toliau gyvena parko teritorijoje ir gano joje gyvulius. Parko plotas yra ~1625\xc2\xa0km\xc2\xb2._NEWLINE__NEWLINE_Richtersveldas yra labai sausringa vietov\xc4\x97, kur d\xc4\x97l vandens stygiaus i\xc5\xa1gyvena tik i\xc5\xa1tvermingiausi organizmai. Ta\xc4\x8diau Richtersveldas laikomas dykumine vietove, kuri pasi\xc5\xbeymi did\xc5\xbeiausia biologine \xc4\xafvairove\xc2\xa0\xe2\x80\x93 daug jo augal\xc5\xb3, pauk\xc5\xa1\xc4\x8di\xc5\xb3 ir \xc5\xbeinduoli\xc5\xb3 yra endeminiai._NEWLINE_Turistai parko kra\xc5\xa1tovaizd\xc5\xbeius neretai pavadina \xe2\x80\x9emarsieti\xc5\xa1kais\xe2\x80\x9c. I\xc5\xa1 pirmo \xc5\xbevilgsnio vietov\xc4\x97 atrodo dyka ir negyvenama, ta\xc4\x8diau pa\xc5\xbei\xc5\xabr\xc4\x97jus i\xc5\xa1 ar\xc4\x8diau aptinkama daug dykum\xc5\xb3 organizm\xc5\xb3, prisitaikiusi\xc5\xb3 i\xc5\xa1gyventi tokiomis s\xc4\x85lygomis._NEWLINE_Vasar\xc4\x85 oro temperat\xc5\xabra gali vir\xc5\xa1yti +50\xc2\xa0\xc2\xb0C. Lietus\xc2\xa0\xe2\x80\x93 itin retas \xc4\xafvykis._NEWLINE_2007\xc2\xa0m. bir\xc5\xbeelio m\xc4\x97n. Richtersveldo Kult\xc5\xabrinis ir botaninis kra\xc5\xa1tovaizdis (Richtersveld Cultural and Botanical Landscape), esantis \xc5\xa1iek tiek pie\xc4\x8diau Nacionalinio parko, pana\xc5\xa1aus dyd\xc5\xbeio ir pana\xc5\xa1aus gro\xc5\xbeio, buvo paskelbtas UNESCO Pasaulio paveldo vietove. \xc5\xa0ioje vietov\xc4\x97je, skirtingai negu nacionaliniame parke, nekasami deimantai, tod\xc4\x97l ji ma\xc5\xbeiau paliesta \xc5\xbemogaus.\n_START_SECTION_\nKlimatas\n_START_PARAGRAPH_\nKlimatas yra r\xc5\xabstus, vidurvasar\xc4\xaf temperat\xc5\xabra pakyla iki +53\xc2\xa0\xc2\xb0C. Naktys b\xc5\xabna v\xc4\x97sios, tod\xc4\x97l krinta didel\xc4\x97 rasa. Unikalus teritorijos klimatas l\xc4\x97m\xc4\x97 unikali\xc5\xb3 ekosistem\xc5\xb3 susidarym\xc4\x85._NEWLINE_D\xc4\x97l vandens stygiaus Richtersveldo organizmai labai priklauso nuo ankstyvo ryto r\xc5\xabko, kur\xc4\xaf vietiniai gyventojai vadina Ihuries ar Malmokkies. R\xc5\xabkas apr\xc5\xabpina dr\xc4\x97gme smulkius roplius, pauk\xc5\xa1\xc4\x8dius ir \xc5\xbeinduolius.\n_START_SECTION_\nGyvoji gamta\n_START_PARAGRAPH_\nRichtensveldo parke gyvena daug pauk\xc5\xa1\xc4\x8di\xc5\xb3 ir \xc5\xbeinduoli\xc5\xb3 (pvz., Stirnin\xc4\x97s antilop\xc4\x97s, dukeriai, savanin\xc4\x97s antilopik\xc4\x97s, antilop\xc4\x97s \xc5\xa1okl\xc4\x97s, did\xc5\xbeiosios kudu, Hartmano kalniniai zebrai, pavianai, \xc5\xbealiosios markatos, karakalai, leopardai)._NEWLINE_Parke auga 650 r\xc5\xab\xc5\xa1i\xc5\xb3 augalai, jis pasi\xc5\xbeymi did\xc5\xbeiausia pasaulyje sukulent\xc5\xb3 \xc4\xafvairove.\n_START_SECTION_\nKeisti augalai\n_START_PARAGRAPH_\nRichtersvelde auga nema\xc5\xbeai keist\xc5\xb3 augal\xc5\xb3, koki\xc5\xb3 n\xc4\x97ra kitur. Vienas \xc5\xbeinomiausi\xc5\xb3 yra tukvis Pachypodium namaquanum Welw., kurio vietinis pavadinimas Halfmensboom ('pus\xc4\x97s asmens medis') susij\xc4\x99s su tuo, kad medis i\xc5\xa1vaizda primena \xc5\xbemogaus fig\xc5\xabr\xc4\x85\xc2\xa0\xe2\x80\x93 jo vir\xc5\xa1uje b\xc5\xabna grup\xc4\x97 stor\xc5\xb3 susirauk\xc5\xa1l\xc4\x97jusi\xc5\xb3 lap\xc5\xb3, kurie primena \xc5\xbemogaus galv\xc4\x85._NEWLINE_\xc5\xa0iuos med\xc5\xbeius vietiniai nama \xc5\xbemon\xc4\x97s laiko savo prot\xc4\x97vi\xc5\xb3 \xc4\xafsik\xc5\xabnijimu, pusiau \xc5\xbemon\xc4\x97mis, pusiau augalais."